b'\n_START_ARTICLE_\nOpus II\n_START_SECTION_\nOzadje\n_START_PARAGRAPH_\nV obdobju po izidu kasete Iskanje (1993\xe2\x80\x931995) je nastalo precej novih skladb, ki so bile slogovno druga\xc4\x8dne od tistih iz prvega ustvarjalnega obdobja, hkrati pa so nakazovale prehod Dru\xc5\xa1tva mrtvih pesnikov v nove in druga\xc4\x8dne stilske usmeritve. Pisali so bolj akusti\xc4\x8dno obarvano glasbo s poudarjenim ve\xc4\x8dglasnim petjem, uporabili pa so tudi za tovrstno glasbo manj zna\xc4\x8dilne instrumente (razli\xc4\x8dna tolkala, godala in flavto)._NEWLINE_Snemanje demo posnetkov je potekalo v za\xc4\x8detku leta 1995 v zasebnem improviziranem studiu Marjana Pirnarja (danes Festival Novo mesto) v Novem mestu, aprila pa so material posneli v Studiu Luca. Celoten projekt je produciral Janez Kri\xc5\xbeaj. Sredi snemanja je zbolel vokalist Borut Tiran, zato se je zavleklo \xc5\xa1e v mesec maj, ko je bil material dokon\xc4\x8dno pripravljen za izdajo.\n_START_SECTION_\nPromocija\n_START_PARAGRAPH_\nPodjetje za ve\xc4\x8dpredstavne re\xc5\xa1itve T-media iz Novega mesta je ponudilo zanimiv projekt \xe2\x80\x93 oblikovanje multimedijskega programa, ki bi bil dodan glasbi in bi vseboval fotografije, video vlo\xc5\xbeke, besedila in nekaj interaktivnih efektov. Predlog je bil sprejet, kar je izid plo\xc5\xa1\xc4\x8de prestavilo \xc5\xa1e za skoraj slabo leto. Opus II je tako iz\xc5\xa1el aprila 1996 kot prvi CD-PLUS v Sloveniji in vzhodni Evropi in takrat eden redkih na svetu. Termin ozna\xc4\x8duje posebno zdru\xc5\xbeitev glasbenega in skritega ra\xc4\x8dunalni\xc5\xa1kega softverskega dela. Od CD-ROMA se razlikuje po tem, da CD-predvajalnik ne bere ra\xc4\x8dunalni\xc5\xa1kega dela in je zato zagotovljena varna reprodukcija tako na radiih kot na doma\xc4\x8dih avdio napravah._NEWLINE_Skupina je v Piranu posnela tudi odmeven videospot za skladbo "Ti in jaz" v produkciji Kobe Studia iz Ljubljane. V njem sta nastopili supermanekenka Lili Ge\xc4\x8dek in manekenka Polona Lumpert. Spot je re\xc5\xbeiral Tibor Ogrizek, snemal pa Rajko Bizjak.'